b'\n_START_ARTICLE_\nZastava Yugo\n_START_PARAGRAPH_\nYugo /sprva Jugo/ je bil trovratni osebni avtomobil, ki so ga med letoma 1980 in 2008 izdelovali v tovarni Crvena Zastava. Zrisal ga je Giorgetto Giugiaro in je bil narejen na \xc5\xa1asiji uspe\xc5\xa1nega italijanskega avtomobila Fiat 127. Sprva je bilo novo vozilo ozna\xc4\x8deno kot model 102. Ro\xc4\x8dno izdelanega so jeseni leta 1977 najprej podarili jugoslovanskemu predsedniku Titu. Yugo je bil zasnovan kot dru\xc5\xbeinski avtomobil, ki je nasledil popularnega fi\xc4\x8dka (Zastava 750). Vsa leta proizvodnje je vozilo ohranjalo bolj ali manj enako zunanjo podobo - v ve\xc4\x8dini je \xc5\xa1lo za kozmeti\xc4\x8dne in manj\xc5\xa1e tehnolo\xc5\xa1ke popravke. Vozilo so nekajkrat preimenovali, vendar je v zavesti vseh ostalo prvotno ime.\n_START_SECTION_\nKonec proizvodnje\n_START_PARAGRAPH_\n20. novembra 2008 je tovarno Zastava zapustil zadnji Yugo. Skupno so jih v vseh letih proizvodnje izdelali 794.428. Avtomobili so bili na voljo poleg jugoslovanskega trga tudi v nekaterih evropskih dr\xc5\xbeavah in ZDA.'